Mentes el “Principado” y los alcaldes de Xixón Avilés, Sieru, Mieres y Llangréu avancen nel Ária Metropolitana, n’Aguanes –Allande- el desdexamientu llega a que los neños nun cunten con tresporte escolar
#000001
Ayeri, el gobiernu del “Principado” y los alcaldes de Xixón, Avilés, Sieru, Mieres y Llangréu firmaben el Conveniu Marcu de Collaboración del Ária Central Metropolitana que representa un proyeutu d’aldegona central arrodiada d’un parque temáticu ermu, dedicáu al turismu. Metantu, Andecha Astur visitaba nel so llar d’Aguanes –Allande, a Sureyna Muñiz, una de les víctimes d’esta política de redistribución territorial de la población asturiana.
#000002
Sureyna Muñiz vive na aldega d’Aguanes (a unos 40 km de La Puela, Allande) y tien una fía de 9 años. Ellí tamién vive otra familia con dos fíos, de 5 y 8 años. Los tres neños va a escuela a Berducedo. Dando cumplimientu al drechu que tienen de disponer d’un tresporte escolar, la Conseyería d’Educación y Ciencia sacó a llicitación pública la ruta escolar Aguanes-Berducedo, pero quedó erma porque denguna empresa quinxo asumila. ¿Por qué?
#000003
Porque la ruta dende Berducedo fasta Robledo pue facese per carreteres asfaltaes, pero los seyes kilómetros qu’hai ente Robledo y Aguanes son de pista de montaña y tán nun estáu llamentable, faciendo que’l recorríu d’esa pequeña distancia seya un riesgu claru y sólo valible pa vehículos 4×4. Ye imposible qu’un coche de los que normalmente se contraten pal tresporte escolar d’unos pocos neños pueda viaxar ente Robledo y Aguanes.
#000004
La pista ye importante porque permite l’acesu a cuatru aldegues (A Cova, Rubieiro, A Furada y Aguanes, dos d’elles entá habitaes). Tamién ye l’acesu al monte d’utilidá pública Sierra El Valledor, siendo emplegá pal desenrollu d’actividaes agrícoles, ganaderes, forestales y cinexétiques, pal repartu de corréu postal públicu y priváu, asina comu pal caltenimientu les antenes de telefonía asitiaes nes cotes cimeres del monte.
#000005
Cola pista nesti estáu, les empreses de tresporte ñéguense a asumir un contratu pa estrozar ellí vehículos normales. Asina, los tres neños d’Aguanes vense obligaos a percorrer, dos vegaes al díi, esos seyes kilómetros entre Aguanes y Robledo colos medios qu’apurren y costeen les sos families. Y, claro, hai díes duros del iviernu nos que nun-yos resulta posible dir a escuela.
#000007
Los vecinos yá pidieron milenta vegaes la igua la pista. L’alcalde d’Allande y el Conseyeru d’Infraestructures, Ordenación del Territoriu y Mediu Ambiente callen. Los vecinos yá s’ufieron, mesmamente, a iguar la pista per aciu d’una sestaferia, si la Ca’l Conceyu apurría los materiales necesarios. Más silenciu.
#000008
Primero silenciu. Llueu menacies. Sí, porque’l “Gobierno del Principado” llegó plantegar a estes familes dos soluciones tremendes, pero mui na llínia de la “modernidá” que representa l’Área Central Metropolitana. La primer propuesta foi recluyir los tres neños, de llunes a vienres, na Escuela Llar de La Puela (Allande), que yá nun fonciona comu tala, separtándolos de la familia. La segunda propuesta foi facilita-yos una vivienda social en La Puela, cuandu les families tienen llar n’Aguanes, quieren vivir ellí y ellí tán los sos medios de vida. Pero’l PSOE d’Allande y el PSOE del “Gobierno del Principado” ye lo que tienen, quieren arreglar la vida de la población rural sacándolo de los sos pueblos y treslladándolos a llugares más grandes: la filosofía de la superaldeona.
#000009
Andecha Astur lleva al Congresu la discriminación llaboral en contratos temporales
#000013
Peaxe Non, ¡Ye un robu!
#000020